**NACRT**

Na temelju članaka 20. Zakona o kulturnim vijećima i financiranju javnih potreba u kulturi (Narodne novine 83/22) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22), Gradska skupština Grada Zagreba, na sjednici, donijela je

**ODLUKU**

**o osnivanju kulturnih vijeća**

**Članak 1.**

Ovom se odlukom u Gradu Zagrebu osnivaju kulturna vijeća (dalje u tekstu: vijeća) kao stručna savjetodavna tijela za pojedina područja i djelatnosti umjetničkog i kulturnog stvaralaštva, radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika na razvoj kulture i umjetnosti, a posebno za predlaganje i stručno vrednovanje programa i projekata u kulturi od interesa za Grad Zagreb, za koja se sredstva osiguravaju iz proračuna Grada Zagreba.

Ovom odlukom utvrđuje se broj vijeća, djelokrug, broj članova vijeća, postupak izbora, imenovanja i razrješenja članova vijeća, zadaće, način rada i odlučivanja vijeća i druga pitanja od značenja za njihov rad.

 **Članak 2.**

 U ostvarivanju ciljeva iz članka 1. ove odluke, vijeća kontinuirano prate i razmatraju stanje u područjima kulturnog i umjetničkog stvaralaštva, pružaju stručnu pomoć pri donošenju i provedbi programa javnih potreba u kulturi od interesa za Grad Zagreb i njihova financiranja, sudjeluju u utvrđivanju kulturne politike Grada Zagreba te u tu svrhu daju stručne podloge i mišljenja gradskom upravnom tijelu nadležnom za kulturu i obavljaju i druge poslove predviđene Zakonom o kulturnim vijećima i financiranju javnih potreba u kulturi (u daljnjem tekstu: Zakon). Vijeća u svom radu stručno vrednuju i ocjenjuju programe i projekte prijavljene na javni poziv za financiranje javnih potreba u kulturi, predlažu kriterije vrednovanja programa i projekta, daju pisana mišljenja i prijedloge vezane uz predlaganje ciljeva kulturne politike Grada Zagreba i njezino provođenje.

 O svojim zaključcima i prijedlozima vijeća pisano izvještavaju gradsko upravno tijelo nadležno za kulturu.

 Vijeća u svome radu promiču profesionalno kulturno i umjetničko stvaralaštvo, kulturno-umjetnički amaterizam i alternativno stvaralaštvo, umjetnosti nacionalnih manjina, marginaliziranih i ranjivih skupina društva, djece i mladih, te hrvatsko kulturno i umjetničko stvaralaštvo u inozemstvu i međunarodnu kulturnu suradnju.

 Vijeća, na zahtjev gradskog upravnog tijela nadležnog za kulturu, raspravljaju o pojedinim pitanjima s područja kulture i umjetnosti i o njima daju pisana mišljenja i prijedloge.

**Članak 3.**

 Ovom odukom osniva se devet vijeća i to:

- vijeće za muzejsku djelatnost,

- vijeće za knjižničnu i nakladničku djelatnost te književne programe,

- vijeće za audiovizualnu (filmsku) djelatnost,

- vijeće za dramsku (kazališnu) i plesnu umjetnost,

- vijeće za glazbenu umjetnost,

- vijeće za vizualnu (likovnu) umjetnost,

- vijeće za interdisciplinarne i nove umjetničke i kulturne prakse,

- vijeće za kulturno-umjetnički amaterizam,

- vijeće za djelatnost centara za kulturu.

 Gradonačelnik može u slučaju transverzalnih i interdisciplinarnih projekata imenovati povjerenstvo.

 Povjerenstvo čine imenovani članovi vijeća i po potrebi dodatni stručnjaci.

**Članak 4.**

Vijeća imaju pet članova od kojih je jedan predsjednik vijeća.

Za članove vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture.

 U radu vijeća sudjeluju bez prava odlučivanja službenici gradskog upravnog tijela nadležnog za kulturu.

**Članak 5.**

Gradonačelnik pokreće postupak imenovanja članova vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana pojedinog vijeća iz članka 3. stavka 1. ove odluke.

Javni poziv iz stavka 1. ovog članka objavljuje se na mrežnim stranicama Grada Zagreba, a rok za podnošenje prijedloga iz stavka 1. ovoga članka ne može biti kraći od 15 dana od dana njegove objave.

Na temelju pristiglih prijedloga gradonačelnik Odlukom imenuje predsjednika i članove vijeća vodeći računa o njihovoj stručnost.

 **Članak 6.**

Članovi vijeća imenuju se na četiri godine.

Gradonačelnik će razriješiti člana vijeća i prije isteka vremena iz stavka 1. ovog članka ako:

‒ podnese zahtjev za razrješenje

‒ se protivno odredbi članka 23. Zakona nije izuzeo iz raspravljanja i odlučivanja

‒ ne ispunjava ili neuredno ispunjava obveze utvrđene Zakonom ili drugim propisima te ovom odlukom

‒ svojim djelovanjem ili ponašanjem narušava ugled vijeća ili Grada Zagreba

‒ je pravomoćno osuđen za kazneno djelo.

**Članak 7.**

Vijeće donosi Poslovnik o radu kojim pobliže uređuje način rada.

Javnost rada vijeća ostvaruje se objavljivanjem zapisnika o radu vijeća na mrežnim stranicama Grada Zagreba.

 **Članak 8.**

 Član vijeća dužan je izuzeti se iz raspravljanja i odlučivanja ako je:

‒ predlagatelj programa i projekta koji je predmet rada vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe,

‒ on ili s njim povezana osoba u ugovornom ili drugom odnosu s predlagateljem programa i projekta.

Povezane osobe u smislu stavka 1. ovoga članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

Svi članovi vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

 **Članak 9.**

Članovi vijeća s prebivalištem izvan Grada Zagreba imaju pravo na naknadu putnih troškova i troškova smještaja kada prisustvuju sjednicama vijeća.

Članovi vijeća imaju pravo na naknadu za rad sukladno odluci gradonačelnika.

**Članak 10.**

 Stručne, administrativne, tehničke i druge poslove za vijeća obavlja gradsko upravno tijelo nadležno za kulturu.

 **Članak 11.**

 Stupanjem na snagu ove odluke prestaje važiti Odluka o osnivanju kulturnih vijeća (Službeni glasnik Grada Zagreba 22/04, 7/09 i 16/13).

 **Članak 12.**

 Ova odluka stupa na snagu osmog dana nakon objave u Službenom glasniku Grada Zagreba.

KLASA:

URBROJ:

Zagreb,

Predsjednik

Gradske skupštine